1.Úvod

Európska únia (EÚ) je založená na pevnom záväzku podporovať a chrániť ľudské práva, demokraciu a právny štát. Tento záväzok je stredobodom jej činností vo vnútornom prostredí, ako aj vo vzťahoch s inými krajinami a regiónmi. V súlade so strategickým programom na roky 2019 – 2024, ktorý prijala Európska rada, a politickými usmerneniami pre Európsku komisiu na roky 2019 – 2024 má EÚ strategický záujem na presadzovaní svojho celosvetového vedúceho postavenia v oblasti ľudských práv a demokracie s cieľom priniesť hmatateľné výhody ľuďom na celom svete. Dosť veľa sa už podarilo dosiahnuť. EÚ sa stala koordinovanejšou, aktívnejšou, viditeľnejšou a účinnejšou v spolupráci s tretími krajinami a v činnosti na ich území a výraznejšie sa angažovala na multilaterálnej úrovni od prijatia strategického rámca EÚ pre ľudské práva a demokraciu v roku 2012, prvých dvoch akčných plánov EÚ v oblasti ľudských práv a demokracie (2012 – 2014 a 2015 – 2019), vymenovania prvého osobitného zástupcu EÚ pre ľudské práva (OZEÚ) v roku 2012 a prijatia záverov Rady o demokracii z roku 2019.

EÚ je v meniacom sa geopolitickom prostredí naďalej neochvejným zástancom ľudských práv a demokracie. Nové geopolitické súperenie iba zdôrazňuje jej úlohu spoľahlivého, stabilného partnera a lídra multilaterálneho poriadku založeného na pravidlách. Celkový obraz v oblasti ľudských práv a demokracie je vo všeobecnosti zmiešaný: aj keď došlo k veľkému pokroku, pozornosť treba venovať otázke potláčania univerzálnosti a nedeliteľnosti ľudských práv a zhoršeniu situácie, pokiaľ ide o demokratické zriadenie. Po technickej stránke sa blížime k novej paradigme vyznačujúcej sa čoraz badateľnejším rozšírením ľudských schopností strojmi. V popredí stojí nová technika (najmä umelá inteligencia), ktorá prináša nové možnosti, ale aj hrozby. Ľudské práva sú zároveň čoraz viac prepojené s globálnymi environmentálnymi výzvami, ako je zmena klímy. Dozrel teda čas na to, aby EÚ predostrela nový geopolitický program v oblasti ľudských práv a demokracie.

Vychádzajúc z akčného plánu EÚ pre ľudské práva a demokraciu na roky 2015 až 2019 sa ako dôležitá javí potreba pretaviť dlhodobý záväzok EÚ v oblasti ľudských práv a demokracie do obnoveného operatívneho programu. Cieľom tohto oznámenia je predložiť nový akčný plán pre ľudské práva a demokraciu. Určujú sa v ňom ambície a priority na nasledujúcich 5 rokov v tejto oblasti vonkajších vzťahov a prispeje k dosiahnutiu silnejšej Európy vo svete. Akčný plán je jedinečný v tom, že je jediným nástrojom svojho druhu, keďže je zameraný na presadzovanie programu založeného na hodnotách na svetovej scéne.

V tomto spoločnom oznámení sa navrhuje: Øposilnenie vedúcej úlohy EÚ pri presadzovaní a ochrane ľudských práv a demokracie na celom svete, Østanovenie ambícií EÚ, určenie priorít a zameranie sa na implementáciu so zreteľom na geopolitické zmeny, digitálnu transformáciu, environmentálne výzvy a zmenu klímy, Ømaximalizácia úlohy EÚ v celosvetovom meradle prostredníctvom rozšírenia súboru nástrojov v oblasti ľudských práv, jeho kľúčových nástrojov a politík, ako aj Øpodpora jednotnej a prepojenej EÚ presadzovaním účinnejších a súdržnejších opatrení.

Komisia a vysoký predstaviteľ súbežne s týmto oznámením podľa článku 22 ods. 2 Zmluvy o Európskej únii (ZEÚ) predkladajú Rade spoločný návrh, podľa ktorého by Rada mala vydať odporúčanie pre Európsku radu, aby prijala rozhodnutie, ktorým by sa oznámenie a akčný plán prijali ako rozhodnutie Európskej rady o strategických záujmoch a cieľoch Únie v zmysle článku 22 ods. 1 ZEÚ. Takéto rozhodnutie Európskej rady by Rade umožnilo prijať osobitné vykonávacie opatrenia pre akčný plán podľa článku 31 ods. 2 ZEÚ.

2.Čoraz väčšie výzvy v oblasti ľudských práv a demokracie: volanie po upevnení pozície EÚ ako lídra

V posledných rokoch bola EÚ vo svojom konaní viac strategická, svoju politickú silu a súbor nástrojov v oblasti ľudských práv účinnejšie využívala na riešenie porušovania ľudských práv a presadzovanie demokratických a odolných spoločností, ktoré žijú v mieri. V krajinách a regiónoch, v ktorých boli ľudské práva pod tlakom, prispela k dosiahnutiu významného pokroku tým, že presadzovala inovatívne zapájanie sa v oblasti hospodárskych a sociálnych práv a investície v tejto oblasti a zároveň poskytovala výdatnú politickú a finančnú podporu na ochranu a posilnenie obhajcov ľudských práv, občianskej spoločnosti a mediálnych aktérov. Na fórach Organizácie Spojených národov (OSN) pre ľudské práva zohrávala vedúcu úlohu pri presadzovaní rezolúcií týkajúcich sa jednotlivých krajín a tematických iniciatív budovaním tematických a prierezových regionálnych koalícií, napr. s Organizáciou islamskej spolupráce. Medziregionálna iniciatíva „Pozitívne príbehy o ľudských právach“ posúva EÚ do popredia úsilia o obživenie príbehu ľudských práv vďaka propagácii príbehov o úspechu.

V oblasti ľudských práv však stále existujú rozsiahle výzvy. Ľudské práva a demokracia musia v mnohých krajinách po celom svete odolávať veľkému náporu. Čoraz viac sú ohrozené aj základné slobody, ako sú sloboda prejavu, sloboda zhromažďovania a sloboda médií. Vplyv systémového úsilia o oslabenie zásad právneho štátu, obmedzenie občianskeho a politického priestoru a oslabenie multilaterálneho poriadku založeného na pravidlách sa ešte vyostril v dôsledku toho, že niektorí tradiční partneri EÚ ustúpili od aktívnej podpory a obrany ľudských práv a demokratických hodnôt. Ilustrujú to niektoré trendy, okrem iného aj:

·zužovanie priestoru pre občiansku spoločnosť,

·oslabovanie právneho štátu,

·nárast hrozieb pre integritu volieb a demokratické procesy,

·nárast zastrašovania novinárov a ohrozovania nezávislých médií,

·nárast použitia násilia proti obhajcom ľudských práv a nárast ich zastrašovania (za posledné tri roky bolo zaznamenaných viac ako 2 600 útokov),

·rozšírená beztrestnosť v prípadoch porušovania ľudských práv a útoky na úlohu Medzinárodného trestného súdu,

·porušovanie medzinárodného humanitárneho práva v ozbrojených konfliktoch, a to aj v Sýrii, Jemene a v Južnom Sudáne,

·rastúci odmietavý postoj k právam žien a rodovej rovnosti, ako aj

·pretrvávanie zneužívania pracovných síl vrátane detskej práce.

Transformácia spojená s príchodom digitálneho veku prináša okamžité nové príležitosti a výzvy. Digitálna technika môže prispieť k pokroku v oblasti ľudských práv a demokratizácie tým, že uľahčí účasť verejnosti, zvýši zodpovednosť verejnej správy tým, že umožní monitorovanie a dokumentovanie porušovania a zneužívania, podporí rozvíjajúci sa internetový aktivizmus, informovanosť a prístup k vzdelávaniu a informáciám, uľahčí hospodárske a spoločenské začlenenie, ako aj prístup ku kvalitným verejným službám. Môže však naopak podporiť aj zneužívanie v podobe nezákonného obmedzovania pohybu a prejavu. Platformy sociálnych médií sa využívajú na cielené šírenie dezinformácií a nenávistných prejavov, ktoré často porušujú právo na súkromie a podkopávajú demokraciu i ľudské práva. Zneužívanie nových technológií vrátane umelej inteligencie nesie riziko zvýšeného monitorovania, kontroly a represie. V niektorých krajinách je už hromadné sledovanie občanov realitou. Dáta a algoritmy sa môžu vedome i nevedomky použiť na diskrimináciu jednotlivcov a skupín, čo vedie k zosilneniu spoločenských predsudkov.